b'\n_START_ARTICLE_\nMestni linijski prevoz Kranj\n_START_PARAGRAPH_\nMestni linijski prevoz Kranj se izvaja na 13 avtobusnih progah po Odloku o organizaciji in na\xc4\x8dinu izvajanja javnega mestnega prometa in ga je sprejel Svet mestne ob\xc4\x8dine Kranj._NEWLINE_Povezuje bivalna naselja mesta Kranj ter primestna naselja Kokrica, Mlaka pri Kranju, Predoslje, Suha pri Predosljah, Britof, Orehek, Drulovka, Zgornje Bitnje in Tatinec.\n_START_SECTION_\nIzvajalec\n_START_PARAGRAPH_\nPodeljeno koncesijo javnega mestnega prometa izvaja prevozni\xc5\xa1ko podjetje Alpetour.\n_START_SECTION_\nZna\xc4\x8dilnosti mestnega prometa\n_START_PARAGRAPH_\nMestni promet se izvaja z avtobusi, ki vozijo na 13 avtobusnih progah in povezujejo okolico ter bivalna naselja Kranja z \xc5\xbeelezni\xc5\xa1ko postajo in sredi\xc5\xa1\xc4\x8dem mesta. Prevoz se izvaja vse dni v letu razen nedelj in praznikov, ko pa obratuje samo proga 15. V jutranji in opoldanski konici so vozni redi v najve\xc4\x8dji meri prilagojeni zaposlenim, dijakom in u\xc4\x8dencem. V tem \xc4\x8dasu ve\xc4\x8dina linij obratuje s polurnim intervalom. Izven konic avtobusi vozijo najmanj vsako uro. V \xc4\x8dasu \xc5\xa1olskih po\xc4\x8ditnic in ob sobotah avtobusi zaradi premajhnega \xc5\xa1tevila potnikov vozijo redkeje in samo do konca popoldanske prometne konice._NEWLINE_Nekatere proge (\xc5\xa1t. 1, 8 in 12) potekajo tudi preko meja Mestne ob\xc4\x8dine Kranj, zato so v nadaljevanju registrirane tudi kot primestne proge. Proge v mestnem prometu Kranj so dolge do 17 kilometrov.\n_START_SECTION_\nZgodovina\n_START_PARAGRAPH_\nRazvoj prog je potekal skladno s \xc5\xa1irjenjem mesta. Tako postopno prihaja do manj\xc5\xa1ih sprememb v potekih tras in re\xc5\xbeimu obratovanja.\n_START_SECTION_\nPodalj\xc5\xa1anja in spremembe\n_START_PARAGRAPH_\nNajprej je bila kratka proga \xc5\xa1t. 9 Avtobusna postaja \xe2\x80\x93 Stru\xc5\xbeevo zdru\xc5\xbeena s progo \xc5\xa1t. 4 Globus \xe2\x80\x93 Stra\xc5\xbei\xc5\xa1\xc4\x8de v progo \xc5\xa1t. 4 Stru\xc5\xbeevo \xe2\x80\x93 Kranj \xe2\x80\x93 Stra\xc5\xbei\xc5\xa1\xc4\x8de, proga \xc5\xa1t. 7 je bila iz Srakovelj speljana kot kro\xc5\xbena proga preko Bobovka in Kokrice, leta 2003 je bila uvedena proga \xc5\xa1t. 12 Kranj \xe2\x80\x93 Besnica, 1. aprila 2004 je bila proga \xc5\xa1t. 4 podalj\xc5\xa1ana od Stra\xc5\xbei\xc5\xa1\xc4\x8da do Spodnjih Bitenj, spomladi 2006 je bilo odprto obra\xc4\x8dali\xc5\xa1\xc4\x8de na \xc5\xbeelezni\xc5\xa1ki postaji Kranj, 1. septembra 2007 so bile proge \xc5\xa1t. 1, 2 in 3 ob dolo\xc4\x8denih urah speljane preko trgovskega centra na Primskovem, 1. aprila 2011 je bila proga \xc5\xa1t. 1 ob dolo\xc4\x8denih urah speljana do centra Qlandia, 1. septembra 2011 pa je bilo njeno obra\xc4\x8dali\xc5\xa1\xc4\x8de prestavljeno izpred Globusa na \xc5\xbeelezni\xc5\xa1ko postajo._NEWLINE_Septembra 2013 je bilo na progi 7 nekaj odhodov podalj\xc5\xa1anih do \xc5\xbeelezni\xc5\xa1ke postaje, uvedeni sta bili tudi dve novi progi, 14 Pre\xc5\xa1ernov gaj \xe2\x80\x93 Tatinec in 15 Kolodvor \xe2\x80\x93 Primskovo \xe2\x80\x93 Dolnov \xe2\x80\x93 Planina \xe2\x80\x93 Kolodvor, tako proge 1, 2 in 3 ne vozijo ve\xc4\x8d mimo trgovskega centra na Primskovem.'